Diari Oficial de la Generalitat Valenciana


Sumari del DOGV 3383, del 30-11-1998 (1998/10761)

RESOLUCIÓ núm. 744/98, de 17 de novembre de 1998, del director general de l'Institut Valencià de la Joventut, per la qual s'ofereixen beques per a la realització de cursos en països de la Unió Europea.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3383

Data del DOGV
:   30-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10341


Data del document
:   17-11-1998

Organisme emissor
:   Institut Valencià de la Joventut

Tipus de document
:   Resolució

RESOLUCIÓ núm. 744/98, de 17 de novembre de 1998, del director general de l'Institut Valencià de la Joventut, per la qual s'ofereixen beques per a la realització de cursos en països de la Unió Europea. [1998/X10043]
  
Per tal d'afavorir el desenvolupament integral dels joves i facilitar-ne la inserció laboral i social, l'IVAJ promou amb caràcter formatiu i cultural l'aprenentatge dels idiomes anglés, francés, alemany i italià, a la República d'Irlanda, al Regne Unit de la Gran Bretanya, a França, a Alemanya i a Itàlia.
  
L'IVAJ ha organitzat un programa per al desplegament d'un conjunt de cursos d'anglés, de francés, d'alemany i d'italià, que es realitzaran durant l'estiu de 1999 als països susdits. Les beques per a l'estada i la realització dels cursos estan adreçades a alumnes d'ensenyaments mitjans ja iniciats en l'estudi d'idiomes i a estudiants de francés, d'alemany o d'italià de les escoles oficials d'idiomes.
  
Davant de la configuració de la Unió Europea, l'IVAJ considera que és necessari afavorir la lliure circulació i comunicació, com també l'accés al mercat de treball, realitzant un esforç per aconseguir multiplicar les possibilitats de tots els joves del coneixement d'idiomes diferents als propis, tot facilitant ?mitjançant l'estada als països d'origen- el perfeccionament de la llengua, i també contribuir a la formació cultural, al respecte davant de la diversitat de tradicions i a l'esperit de solidaritat dels joves residents a la Comunitat Valenciana.
  
Per això, i en virtut de les atribucions que em confereix l'article 7 de la Llei de la Generalitat Valenciana 4/89, de 26 de juny, sobre l'Institut Valencià de la Joventut, resolc:
  
Aprovar les bases següents, que han de regir la convocatòria de beques per a la realització de cursos en països de la Unió Europea durant el propvinent estiu de 1999 i que s'inclouen com a annex I.
  
DISPOSICIÓ FINAL
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la data de la seua publicació, fent-ne comunicació prèvia a l'IVAJ.
  
Annex I
  
Primera
  
1. Es convoquen les següents beques per a la realització de cursos d'idiomes a l'estranger, a càrrec del pressupost de l'Institut Valencià de la Joventut (IVAJ)
  
A) 350 beques de cursos d'idioma anglés, de quatre setmanes de durada, per a estudiants d'ensenyaments mitjans que estudien aquest idioma en el seu centre docent, a la República d'Irlanda, que es faran durant el mes de juliol de 1999.
  
B) 400 beques de cursos d'idioma anglés, de quatre setmanes de durada, per a estudiants d'ensenyaments mitjans que estudien aquest idioma en el seu centre docent, a la República d'Irlanda, que es faran durant el mes d'agost de 1999.
  
C) 400 beques de cursos d'idioma anglés, de quatre setmanes de durada, per a estudiants d'ensenyaments mitjans que estudien aquest idioma en el seu centre docent, al Regne Unit de la Gran Bretanya, que es faran durant el mes de juliol de 1999.
  
D) 150 beques de cursos d'idioma francés, per a estudiants d'ensenyaments mitjans que estudien aquest idioma en el seu centre docent o en una escola oficial d'idiomes, de quatre setmanes de durada, a França, que es faran durant el mes de juliol de 1999.
  
E) 25 beques de cursos d'idioma alemany, per a estudiants d'ensenyaments mitjans que estudien aquest idioma en el seu centre docent o en una escola oficial d'idiomes, de tres setmanes de durada, a Alemanya, que es faran durant el mes de juliol de 1999.
  
F) 10 beques de cursos d'idioma italià, per a estudiants d'ensenyaments mitjans que estudien aquest idioma en el seu centre docent o en una escola oficial d'idiomes, de tres setmanes de durada, a Itàlia, que es faran durant el mes de juliol de 1999.
  
2. La persona sol·licitant haurà de presentar, a més de la documentació prevista en la base cinquena, un únic imprés en el qual triarà, entre les diverses opcions que s'indiquen en l'apartat 1 precedent, aquelles que li interessen, marcant-hi un ordre de preferència i sempre que reunisca els requisits exigits. En tot cas, la persona sol·licitant quedarà exclosa de les opcions que no assenyale.
  
Segona
  
El cost que ocasione l'activitat a què es refereix aquesta resolució ascendirà a un màxim de tres-cents deu milions nou-centes vint-i-sis mil set-centes cinquanta pessetes, que s'abonaran directament a les empreses que resulten adjudicatàries del contracte, subjecte a l'existència de crèdit pressupostari per a l'exercici de 1999.
  
Tercera
  
1. No podran accedir a aquestes beques les persones que hagen gaudit d'alguna beca d'idiomes a l'estranger concedida per la Conselleria de Cultura, Educació i Ciència de la Generalitat Valenciana, o per qualsevol altra institució pública. En el cas d'obtenir una o més beques gaudibles durant l'any 1999 de característiques semblants a l'oferida en aquesta convocatòria, no es podrà gaudir d'aquesta conjuntament amb cap altra.
  
2. L'IVAJ es reserva la facultat de contrastar les dades aportades per cada sol·licitant amb les que es troben en les administracions públiques.
  
3. Donat cas que l'administració detectara, en qualsevol moment del procediment, falsedat en les dades de la persona sol·licitant o en la documentació aportada, hi iniciarà les accions oportunes, a més de la reclamació de devolució, si escau, de l'ajuda concedida.
  
Quarta
  
1. Podran sol·licitar beques per la realització de cursos d'idiomes a l'estranger els joves que complisquen els requisits següents:
  
a) Que residisquen a la Comunitat Valenciana.
  
b) Que siguen menors de 20 anys.
  
c) Que estiguen matriculats per primera vegada en algun dels cursos que tot seguit es relacionen, sempre que continguen com a assignatura l'idioma o idiomes sol·licitats. Aquest requisit d'idioma no s'exigirà als alumnes que s'acullen a allò que preveu la lletra e) d'aquest apartat. Els cursos són els següents:
  
- Tercer de Batxillerat Unificat Polivalent, Curs d'Orientació Universitària, 1r i 2n de Batxillerat.
  
- Formació Professional de 2n grau o cicles formatius de Grau Mitjà.
  
d) Que hagen realitzat un curs oficial durant l'any acadèmic 1997/98 i que cada sol·licitant complisca els requisits següents:
  
1) Que haja realitzat el curs sencer, per primera i única vegada.
  
2) Que haja aprovat totes les assignatures, llevat que es puga aplicar l'Ordre de 23/4/93 de la Conselleria de Cultura, Educació i Ciència sobre avaluació en l'Educació Secundària Obligatòria, per la qual es puntuarà amb 0 punts l'assignatura en què haja obtingut la nota d'insuficient.
  
3) Que haja estudiat l'idioma o idiomes sol·licitats, exceptuant el que preveu la lletra e) d'aquest apartat.
  
4) Que el curs no s'haja realitzat en cap dels països la llengua oficial o cooficial del qual siga la de l'idioma sol·licitat.
  
Si, per circumstàncies excepcionals degudament justificades a judici de l'IVAJ, s'haguera deixat transcórrer algun any acadèmic sense accedir a un nou curs, aquest apartat s'exigirà respecte de l'últim curs realitzat.
  
e) En el cas d'optar a les beques de francés, alemany i italià, els estudiants d'escoles oficials d'idiomes, a més de complir els requisits a), b), c) i d) anteriors, hauran d'estar matriculats en aquest curs 1998/99, en una escola oficial d'idiomes en l'idioma o idiomes sol·licitats i tenir algun curs aprovat del mateix idioma en una d'aquestes escoles.
  
2. Les persones sol·licitants hauran de reunir els requisits que fixen les lletres a), b) i c) de l'apartat anterior en el moment d'acabar-se el termini de presentació de sol·licituds.
  
Cinquena
  
1. La documentació que, juntament amb la sol·licitud ?la qual s'adjunta com a annex II-, hauran d'aportar les persones participants, mitjançant originals o fotocòpies confrontades, serà la següent:
  
1r DNI o passaport.
  
2n Certificat d'empadronament en un municipi de la Comunitat Valenciana.
  
3r Justificant de residència legal a l'Estat espanyol en el cas d'estrangers.
  
4t Certificat acreditatiu d'estar matriculat en el curs acadèmic 1998/99 en algun dels cursos assenyalats en la base quarta, punt 1, lletra c), el model del qual figura com a annex III.
  
5é Certificat de les notes obtingudes en el curs acadèmic 1997/98, expedit pel centre en el qual s'han cursat aquests estudis, el model del qual figura com a annex IV.
  
6é En els casos d'estudiants d'escoles oficials d'idiomes, a més de tot el que s'ha assenyalat en els requisits anteriors:
  
a) Certificat d'estar matriculat en una escola oficial d'idiomes, en el curs acadèmic 1998/99, en l'idioma o idiomes francés, alemany, o italià, que se sol·licita.
  
b) Certificat expedit per l'escola oficial d'idiomes corresponent en què conste la nota obtinguda en l'últim curs aprovat de l'idioma o idiomes francés, alemany o italià, que es sol·licita.
  
2. A més a més, als efectes del barem dels mèrits pel que fa a la situació econòmica, perquè se li puntuen haurà d'aportar la documentació acreditativa següent:
  
1r Certificats de defunció, quant a allò que preveu la base novena, apartat 2, lletra a).
  
2n Certificat/s oficial/s acreditatiu/s de la condició de minusvàlid expedit/s per l'administració pública competent, pel que fa a allò que preveu la base novena, apartat 2, lletra b).
  
3r Certificat de convivència del/s minusvàlid/s amb qui sol·licita la beca, llevat que es tracte d'ell mateix, pel que fa a allò que preveu la base novena, apartat 2, lletra b).
  
4t Fotocòpia confrontada de la declaració o les declaracions de l'impost sobre la renda de les persones físiques de l'exercici 1997, de tots els membres de la unitat familiar, segons el que estableix la Llei 18/1991, de 6 de juny, de l'Impost sobre l'IRPF i el reglament aplicable, concretament la caràtula o full inicial número 1, en què figuren el/s declarant/s, altres membres de la unitat familiar i altres membres amb dret a deducció, i el full de liquidació en què apareix el concepte «base imposable regular», pel que fa a allò que preveu la base novena, apartat 2, lletra c).
  
Formaran una unitat familiar independent aquells fills menors que, amb el consentiment dels pares, visquen independentment d'ells. En aquest cas, la persona sol·licitant que al·legue la seua independència familiar i econòmica, siga quin siga el seu estat civil, haurà d'acreditar fefaentment aquesta circumstància i el seu domicili, i també la titularitat o el lloguer de l'habitatge, si s'escau, i els mitjans econòmics amb què compta. Si no justifica suficientment aquests punts, no serà puntuat.
  
Si no s'haguera fet la presentació de l'anterior o anteriors declaracions per no estar-hi obligat/s, s'haurà d'aportar:
  
a) L'imprés que figura com a annex V a aquesta resolució, degudament emplenat.
  
b) Certificat/s de l'Agència Estatal de l'administració Tributària en què conste la no presentació de la declaració o declaracions de l'IRPF de l'exercici 1997.
  
5é) Sentència, en els supòsits de divorci o de separació legal, als efectes d'acreditar els membres components de la unitat familiar, segons el que disposa l'article 87 de la Llei 18/1991, de 6 de juny, de l'Impost sobre l'IRPF i el reglament aplicable, a que fa referència la base novena, apartat 2, lletra c).
  
Sisena
  
1. El programa oferit consistirà en:
  
- Cursos, impartits per professors nadius i titulats, de 20 hores de classe setmanals, sobretot pràctiques.
  
- Realització d'activitats socioculturals que afavorisquen la participació intercultural amb la resta d'estudiants, i també el coneixement dels costums i de les tradicions tant del país com de la regió, i de caràcter esportiu.
  
- Estada en famílies nadiues, en règim de pensió completa.
  
- En acabar el curs, cada participant en rebrà un certificat de realització a càrrec de l'empresa adjudicatària.
  
- Tots els cursos inclouen assegurança de malaltia i d'accident durant el viatge i l'estada.
  
- Els desplaçaments des de la Comunitat Valenciana fins al lloc de destinació on es realitze el curs es faran per via aèria o terrestre.
  
- Durant tot el curs es proporcionarà, als becaris, assistència tècnica permanent per personal bilingüe.
  
- El programa no inclou diners de butxaca per a despeses personals ni allotjament en habitacions individuals.
  
2. Cada sol·licitant seleccionat haurà d'abonar la quantitat de trenta mil pessetes (30.000 PTA). En la notificació d'adjudicació s'establirà el procediment i el termini de pagament de la quota assenyalada.
  
Setena
  
1. El termini de presentació de sol·licituds serà del 7 al 28 de gener de 1999, ambdós inclosos.
  
2. Si la sol·licitud presentada dins del termini que estableix aquesta convocatòria no aportara tota la documentació relacionada en la base cinquena, punt 1, es disposarà d'un termini de deu dies per a esmenar-ne la falta o presentar els documents; altrament es procedirà a arxivar-la sense cap tràmit més. Tot açò està establit en l'article 71 de la Llei de Règim Jurídic de les Administracions Públiques i del Procediment Administratiu Comú.
  
3. Les sol·licituds, adreçades a l'Institut Valencià de la Joventut, es podran presentar en el Registre General de l'IVAJ a València, en els registres de les unitats territorials de l'IVAJ d'Alacant i de Castelló, i en tots els llocs que arreplega l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Vuitena
  
L'adjudicació es realitzarà, per a cadascuna de les opcions previstes en la base primera, per l'ordre que resulte de sumar la puntuació acadèmica i la puntuació econòmica.
  
Si es produeixen empats, les beques s'adjudicaran segons els criteris següents:
  
1r) La major nota en l'idioma sol·licitat.
  
2n) La major nota acadèmica global.
  
3r) La major puntuació en l'apartat a què es refereix la base novena, punt 2, lletra c).
  
4t) El sorteig celebrat davant del notari del Col·legi Notarial de València, el senyor Emilio-Vicente Orts Calabuig, el dia 13 d'octubre de 1998: començant per la lletra «Z» del primer cognom.
  
Novena
  
1. La puntuació acadèmica s'obtindrà sumant a la nota mitjana aritmètica de l'any anterior:
  
a) la nota final de cadascun dels idiomes a què s'opte, o
  
b) la nota obtinguda a l'escola oficial d'idiomes en l'últim curs aprovat, en cada idioma sol·licitat, en el cas d'optar a les beques previstes per a aquests estudiants.
  
La conversió a escala numèrica de les notes es farà aplicant, a les qualificacions expressades, les puntuacions següents:
  
Suficient o apte: 5 punts
  
Bé: 6 punts
  
Notable: 8 punts
  
Excel·lent: 9 punts
  
Si les qualificacions s'expressen quantitativament, la conversió numèrica es farà segons les equivalències següents:
  
A partir de 5: 5 punts
  
A partir de 6: 6 punts
  
A partir de 7: 8 punts
  
A partir de 9: 9 punts
  
2. La puntuació econòmica s'obtindrà de la manera següent:
  
a) Si el sol·licitant és orfe absolut (de pare i de mare), 2 punts.
  
b) En el cas que el propi sol·licitant, son pare, sa mare o els seus germans ?independentment de l'edat- estiguen afectats d'una minusvalidesa legalment qualificada d'un 33%, com a mínim, i sempre que convisquen amb el sol·licitant en la data d'acabament del termini de presentació de sol·licituds, per cadascun dels afectats, 0,5 punts.
  
c) Si la suma de la base imposable de la declaració o declaracions de l'impost sobre la renda de les persones físiques o la declaració responsable contemplada en l'annex V d'aquesta convocatòria, dividida pel nombre de persones que hi figuren, es troba dins dels nivells següents:
  
A partir de 2.400.001 0 punts
  
Fins a 2.400.000 1 punt
  
- 2.300.000 2 punts
  
- 2.200.000 3 punts
  
- 2.100.000 4 punts
  
- 2.000.000 5 punts
  
- 1.900.000 6 punts
  
- 1.800.000 7 punts
  
- 1.700.000 8 punts
  
- 1.600.000 9 punts
  
- 1.494.883 10 punts
  
- 1.464.249 12 punts
  
- 1.734.217 14 punts
  
- 1.263.971 16 punts
  
- 1.433.415 18 punts
  
- 1.865.751 20 punts
  
- 997.395 22 punts
  
- 748.025 24 punts
  
- 464.669 26 punts
  
Per tant, no serà suficient, per a l'obtenció de l'ajuda, reunir tots els requisits exigits en aquesta convocatòria, sinó també obtenir un número d'ordre resultant de la puntuació obtinguda que situe la persona sol·licitant dins del total d'ajudes a concedir.
  
Deu
  
1. La Comissió Seleccionadora estarà formada pel secretari tècnic de l'IVAJ o la persona en qui delegue, el/la cap del Servei de Participació Juvenil i tres funcionaris de l'IVAJ designats pel director general de l'IVAJ, un dels quals actuarà com a secretari.
  
Aquesta Comissió, que haurà d'ajustar el seu funcionament a allò que estableix la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, elevarà la relació de sol·licitants, per ordre de puntuació, al director general de l'IVAJ.
  
2. L'adjudicació de beques es realitzarà per resolució del director general de l'IVAJ. Contra aquesta resolució, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la data de la seua publicació.
  
3. En el cas que, per raons de dates, l'eventual consideració del recurs no puga tenir efectivitat en els cursos de 1999, aquest dret podrà fer-se efectiu en la convocatòria següent.
  
Onze
  
L'adjudicació serà notificada personalment a totes les persones sol·licitants que hagueren obtingut beca. Per a la resta de sol·licitants la resolució es donarà a conéixer mitjançant la seua publicació en els taulers d'anuncis de les seus de l'IVAJ a València, a Castelló i a Alacant, a partir del dia que s'establirà en l'anunci corresponent que es publicarà en el DOGV.
  
2. La denegació serà motivada.
  
Dotze
  
Els sol·licitants que, malgrat reunir tots els requisits, no hagueren obtingut cap beca, quedaran en llista d'espera en cadascun dels idiomes sol·licitats.
  
Tretze
  
Si en algun dels idiomes previstos en les convocatòries no es cobriren totes les places, el director general de l'IVAJ resoldrà adoptant una de les dues alternatives següents:
  
a) realitzar el curs programat, o
  
b) renunciar a dita activitat.
  
En aquest segon cas, s'adjudicaria una plaça a cada becari en la següent opció de les sol·licitades. Si això no és possible, es procediria a la reserva d'una plaça per a la convocatòria següent i es respectaria l'ordre de preferència determinant pel sol·licitant en la seua instància.
  
A més a més, en qualsevol dels supòsits a) i b), s'hi podrà incrementar en el mateix nombre de places vacants, les que hi haguera de qualsevol dels altres idiomes oferits, o de tots ells.
  
En el supòsit que qualsevol dels cursos previstos no pogueren dur-se a terme per causes no imputables als becaris, aquests només tindran dret a la devolució de la quota que hagueren abonat, si s'escau.
  
Catorze
  
1. Per motius de força major, accident o malaltia greu, degudament justificats, l'IVAJ podrà, si la persona interessada ho sol·licita, canviar el període adjudicat en el cas que hi haguera plaça vacant en el mes, l'idioma i al país sol·licitat.
  
2. En el supòsit que no és possible la realització del curs dins del mateix any, se'n podrà reservar una plaça a càrrec de la convocatòria següent.
  
3. Igualment, podrà autoritzar-se la incorporació i/o tornada del curs en dates distintes a les generals, sempre que això no supose més de cinc dies de pèrdua d'activitats. Les despeses que originen aquestes variacions seran a càrrec del becari.
  
Quinze
  
1. Procedirà la devolució del total de la quota abonada pel becari sempre que renuncie a la beca mitjançant un escrit adreçat a l'IVAJ i en siga possible la substitució pel sol·licitant corresponent de la llista d'espera.
  
2. En cas de força major que impossibilite la incorporació al curs, es procedirà a la devolució de la quota abonada.
  
3. No procedirà la devolució o minoració de la quota abonada una vegada s'haja realitzat l'activitat.
  
Setze
  
1. La persona becada està obligada a realitzar l'activitat que ha motivat la concessió de la beca durant el període d'aprofitament i a complir les obligacions específiques d'aquesta convocatòria.
  
La no presentació al lloc d'eixida del viatge sense causa justificada serà considerada com a incompliment de l'activitat, amb l'efecte que preveu el punt 3 d'aquesta base.
  
2. La interrupció del compliment de l'activitat per part del becari deguda a causes justificades però no cobertes per la pòlissa d'assegurances suposarà que aquest es farà càrrec personalment de les despeses que s'hi pogueren ocasionar, com ara les de transport per tornada anticipada.
  
3. En el supòsit que tal interrupció no estiguera degudament justificada a parer de l'IVAJ i després de l'audiència de la persona interessada, el becari haurà de sufragar tota la resta de despeses que s'hi pogueren produir.
  
4. L'IVAJ no es farà responsable de les pernoctes fora del lloc de residència durant el curs, de les eixides i de les diverses activitats que les persones becades pogueren dur a terme per iniciativa pròpia. Els danys que, en el desplegament d'actuacions particulars, pogueren causar-se a tercers, hauran de ser assumits pels mateixos becaris o, en el cas de joves menors d'edat, pels seus representants legals.
  
Disset
  
La presentació de la sol·licitud implica l'acceptació de les bases de la convocatòria.